TTB ร่วง 3% รับ XD วันแรก ปันผล 0.0530 บาท
TTB ร่วง 3% รับขึ้นเครื่องหมาย XD วันแรก แจกปันผล 0.0530 บาท พร้อมจ่ายผู้ถือหุ้น 3 พ.ค.66
TTB ร่วง 3% รับขึ้นเครื่องหมาย XD วันแรก แจกปันผล 0.0530 บาท จ่าย 3 พ.ค.66
12 เม.ย. 2566

ผู้สื่อข่าวรายงานว่า วันนี้ (12 เม.ย. 66) ราคาหุ้น ธนาคารทหารไทยธนชาต จำกัด (มหาชน) หรือ TTB ณ เวลา 12:09 น. อยู่ที่ 1.40 บาท ลบไป 0.05 บาท หรือ 3.45% สูงสุดที่ระดับ1.40 บาท ต่ำสุดที่ระดับ 1.39 บาท ด้วยมูลค่าการซื้อขาย 48.45 ล้านบาท

สำหรับราคาหุ้น TTB ปรับตัวลง พบว่าขึ้นเครื่องหมาย (XD) วันนี้เป็นวันแรก จึงเกิดแรงเทขายออกมาส่งผลให้ราคาหุ้นปรับตัวลง โดยบริษัทมีการจ่ายปันผลเป็นเงินสดในอัตราหุ้นละ 0.0530 บาท และกำหนดจ่ายเงินปันผลในวันที่ 3 พ.ค.66
อนึ่งก่อนหน้านี้ นายฐากร ปิยะพันธ์ ผู้จัดการใหญ่ TTB เปิดเผยว่า ธนาคารตั้งเป้าหมายสินเชื่อรวมธุรกิจรายย่อยปีนี้เติบโต 6-7% เพิ่มขึ้นต่อเนื่องจากปีที่ผ่านมาที่เติบโต 5% พอร์ตแตะ 420,000 ล้านบาท พร้อมวางเป้าหมายลูกค้าใหม่ปีนี้อีก 1.5 ล้านราย จากปัจจุบันที่ 10 ล้านราย ผ่านผลิตภัณฑ์ทางการเงินต่าง ๆ ส่งผลให้รายได้ธุรกิจรายย่อยปีนี้เติบโตกว่า 10% คิดเป็นมูลค่า 27,000 ล้านบาท เพิ่มขึ้นจากปี 2565 ที่เติบโตสูงถึง 12-14% คิดเป็นมูลค่ารวม 25,000 ล้านบาท มองว่า ปีนี้สินเชื่อบ้านเติบโต 12% สินเชื่อรถยนต์เติบโต 8-9% และเงินฝากเติบโต 4-5%
โดยรายได้ดอกเบี้ยยังเป็นพระเอกหลักในการผลักดันเป้าหมายรายได้รวม โดยเฉพาะสินเชื่อบ้าน สินเชื่อรถยนต์ ที่เป็นตัวหลักที่รายได้เติบโตตามดอกเบี้ยขาขึ้น ขณะเดียวกันรายได้ที่มิใช่ดอกเบี้ย (ค่าฟี) ปีนี้โตต่อเนื่องเช่นกัน โดยมาจากธุรกิจประกัน กองทุนรวม บัตรเครดิต และรุกกลุ่มลูกค้าเวลธ์มากขึ้น ล่าสุด ธนาคารได้เปิดตัวบริษัทใหม่ คือ ทีทีบีโบรกเกอร์ ในการรุกตลาดนายหน้าขายประกัน เชื่อว่าทีทีบีโบรกเกอร์จะเป็นอีกส่วนหนึ่งในการสร้างรายได้ธุรกิจรายย่อยเติบโตได้ตามเป้าหมาย
มั่นใจว่า การรุกตลาดผ่านกลยุทธ์ต่าง ๆ ของธุรกิจรายย่อย จะช่วยหนุนรายได้รวมของกลุ่มธนาคารเติบโตอย่างมีนัย โดยเฉพาะการปรับโฉมสาขารูปแบบใหม่แบบ Cash Less &amp; Paper Less ที่เน้นบริการผ่านช่องทางดิจิทัลเป็นหลัก ที่จะเริ่มในกรุงเทพฯ เป็นแห่งแรก ส่งผลให้สาขาปัจจุบัน 560 สาขาลงเหลือ 540 สาขา การปรับเปลี่ยนสาขาดังกล่าวทำให้ต้นทุนธนาคารลดลงถึง 50% ต่อสาขา ดังนั้น ต้นทุนธนาคารที่ลดลงประกอบกับรายได้จากผลิตภัณฑ์ทางการเงินที่ธนาคารรุกตลาดมากขึ้น ส่งผลให้กำไรของธนาคารในปีนี้เติบโตอย่างมีนัยเมื่อเทียบกับช่วงปีที่ผ่านมา
นายฐากร กล่าวว่า ทิศทางธุรกิจลูกค้าบุคคลปีนี้ เน้นสร้างการเปลี่ยนแปลงต่อยอดพัฒนาโซลูชันทางการเงินที่ตอบโจทย์ลูกค้า พร้อมยกระดับและพัฒนาประสิทธิภาพผ่านแอป ttb touch เวอร์ชันใหม่ ส่วน Ecosystem Play เน้นผ่าน 4 กลยุทธ์คือ ขยายฐานลูกค้าบุคคล พัฒนาผลิตภัณฑ์ ยกระดับช่องทางการขายและบริการ และใช้ข้อมูลขับเคลื่อนธุรกิจ
 